FI Euroopan unionin virallinen lehti C 366/87

KERTOMUS

Tutkimuksen toimeenpanoviraston tilinpäätöksestä varainhoitovuodelta 2010 sekä viraston vastaukset

2011/C 366/16

JOHDANTO

1. Tutkimuksen toimeenpanovirasto (jäljempänä ’virasto’) perustettiin 14 päivänä joulukuuta 2007 tehdyllä komission päätöksellä 2008/46/EY (1). Brysselissä sijaitseva virasto perustettiin 1. tammikuuta 2008 ja 31. joulukuuta 2017 väliseksi ajaksi hallinnoimaan unionin toimia tutkimuksen alalla (2). Euroopan komissio myönsi virastolle hallinnollisen ja toiminnallisen riippumattomuuden 15. kesäkuuta 2009.

2. Viraston lopullinen hallinnollinen talousarvio oli 33,6 miljoonaa euroa varainhoitovuonna 2010. Virastossa työskenteli vuoden lopussa 408 henkilöä.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti viraston tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY) N:o 58/2003 (6) 14 artiklan mukaisesti.

Johtajan vastuu

5. Tulojen ja menojen hyväksyjänä johtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Johtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (10) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksensa siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös (11) antaa olennaisilta osiltaan oikeat ja riittävät tiedot viraston taloudellisesta asemasta 31 päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31 päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 20. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 11, 15.1.2008, s. 9.

(2) Liitteessä esitetään tiedotustarkoituksessa yhteenveto viraston vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 11, 16.1.2003, s. 1.

(7) Komission asetus (EY, Euratom) N:o 1653/2004 (EYVL L 297, 22.9.2004, s. 6), 25 artikla.

(8) Asetus (EY, Euratom) N:o 1653/2004, 29 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY) N:o 1653/2004 VI osaston 1 luvussa. Asetusta on viimeksi muutettu asetuksella (EY) N:o 651/2008 (EUVL L 181, 10.7.2008, s. 15).

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 24. toukokuuta 2011 ja tilintarkastustuomioistuin vastaanotti sen 6. heinäkuuta 2011. Lopullinen tilinpäätös esitetään sivustoilla http://eca.europa.eu ja http://ec.europa.eu/research/rea/.

LIITE Tutkimuksen toimeenpanovirasto (Bryssel) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 179 ja 180 artikla) Unioni pyrkii toiminnallaan lujittamaan tieteellistä ja teknologista perustaansa toteuttamalla eurooppalaisen tutkimusalueen, jossa tutkijat, tieteellinen tietämys ja teknologia liikkuvat vapaasti, ja tukemaan unionin kilpailukyvyn, myös sen teollisuuden kilpailukyvyn, kehittämistä. Tätä varten unioni edistää yrityksiä, pienet ja keskisuuret yritykset mukaan luettuina, tutkimuskeskuksia ja korkeakouluja niiden korkealaatuiseen tutkimukseen ja teknologiseen kehittämiseen liittyvissä pyrkimyksissä; se tukee niiden pyrkimyksiä keskinäiseen yhteistyöhön (…) määrittelemällä yhteiset standardit sekä poistamalla yhteistyön oikeudelliset ja verotukselliset esteet pyrkien erityisesti siihen, että tutkijat voivat tehdä yhteistyötä vapaasti rajoista riippumatta ja yritykset voivat täysin käyttää hyväkseen sisämarkkinoiden tarjoamia mahdollisuuksia. Pyrkiessään näihin tavoitteisiin unioni toteuttaa seuraavia jäsenvaltioissa harjoitettua toimintaa täydentäviä toimia: a) tutkimusta, teknologista kehittämistä ja esittelyä koskevien toimintaohjelmien täytäntöönpano edistämällä yhteistyötä yritysten, tutkimuskeskusten ja korkeakoulujen kanssa ja niiden kesken; b) yhteistyön edistäminen kolmansien maiden ja kansainvälisten järjestöjen kanssa unionin tutkimuksen, teknologisen kehittämisen ja esittelyn alalla; c) unionin tutkimukseen, teknologiseen kehittämiseen ja esittelyyn liittyvän toiminnan tuloksia koskevan tiedon levittäminen ja näiden tulosten hyväksi käyttäminen; d) unionin tutkijoiden koulutuksen ja liikkumisen kannustaminen. Viraston toimivaltuudet (komission päätös 2008/46/EY, tehty 14 päivänä joulukuuta 2007) Tavoite Viraston tavoitteena on hallinnoida tehokkaasti ja vaikuttavasti tiettyjä seitsemänteen tutkimuksen puiteohjelmaan kuuluvia ohjelmia (Ihmiset-erityisohjelma, Valmiudet-erityisohjelman pk-yrityksiä hyödyttävät toimet sekä Yhteistyö-ohjelman avaruutta ja turvallisuutta koskevat aihealueet), tarjota tehokkaita ja vaikuttavia palveluja tutkimusyhteisölle sekä tarjota seitsemänteen tutkimuksen puiteohjelmaan liittyviä keskitettyjä tukipalveluja komission yksiköille kaikilla Yhteistyö-, Valmiudet- ja Ihmiset-erityisohjelmien osa-alueilla. Jotta ohjelmien täytäntöönpano olisi tehokasta ja vaikuttavaa, virasto pyrkii – eurooppalaisen tutkimusalueen edistäjän roolissaan – parantamaan hankkeiden hallinnointia, luomaan tiiviit yhteydet lopullisiin edunsaajiin ja saamaan Euroopan unionille lisää näkyvyyttä. Tehtävät Virasto tekee ja hallinnoi hankkeiden avustussopimuksia ja muun muassa: — valmistelee ja julkaisee ehdotuspyyntöjä, — arvioi ehdotukset, — valmistelee ja allekirjoittaa avustussopimukset, — seuraa hankkeiden toteuttamista, hyväksyy myös raportteja ja muita suoritteita, — huolehtii maksuista, takaisinperinnästä ja yleisen varainhoitoasetuksen 114 artiklan 4 kohdassa tarkoitettujen seuraamusten soveltamisesta, etenkin jos lopullisten edunsaajien ilmoittamissa kuluissa havaitaan jälkitarkastusten yhteydessä virheitä, — huolehtii julkaisemisesta hankkeen jälkeen ja tiedottaa tuloksista. Seitsemänteen tutkimuksen puiteohjelmaan liittyvien tukipalvelujen osalta virasto: — antaa hallinnollista tukea ehdotuspyyntöjen julkaisemisen yhteydessä, — hallinnoi ehdotusten sähköistä vastaanottamista, — antaa tukea etäarviointien ja paikalla tehtävien arviointien laatimiselle, — antaa tukea nimityskirjeiden valmistelussa ja maksujen suorittamisessa asiantuntijoille, — hallinnoi seitsemännen tutkimuksen puiteohjelman osallistujat sisältävää keskustietokantaa (Unique Registration Facility, URF) ja avustaa valittujen edunsaajien taloudellisiin toimintaedellytyksiin liittyvien tarkastusten tekemisessä, — hallinnoi Research Enquiry Service -palvelua. Hallinto 1 – Johtokunta Koostuu viidestä komission nimittämästä jäsenestä. Johtokunta vahvistaa viraston organisaatiokaavion ja vuotuisen työohjelman komission antaman hyväksynnän jälkeen. Lisäksi johtokunta hyväksyy viraston hallinnollisen talousarvion ja vuotuisen toimintakertomuksen. 2 – Johtaja Euroopan komissio nimittää johtajan. Johtaja hallinnoi virastoa yhdessä johtokunnan kanssa, toteuttaa hallinnollista talousarviota, luo viraston tehtäviä vastaavat hallinnointijärjestelmät ja sisäisen valvonnan järjestelmät sekä valmistelee raportit, jotka viraston on esitettävä komissiolle. 3 – Ulkoinen tarkastus Tilintarkastustuomioistuin. 4 – Vastuuvapauden myöntävä viranomainen Parlamentti myöntää vastuuvapauden neuvoston suosituksesta. Viraston resurssit vuonna 2010 (2009) Hallinnollinen talousarvio 33,6 (21,6) miljoonaa euroa. Virasto toteuttaa hallinnollista talousarviota itsenäisesti. Virasto on valtuutettu komission päätöksellä hallinnoimaan 962,6 (811,2) miljoonan euron maksusitoumusmäärärahoja ja 709 (679) miljoonan euron maksumäärärahoja. Henkilöstö 31. joulukuuta Väliaikaiset toimihenkilöt: henkilöstötaulukossa 106 (88) tointa, joista täytettyjä 99 (72). Sopimussuhteiset toimihenkilöt: suunniteltu 318 (261) tointa, joista 309 (238) oli täytetty 31. joulukuuta 2010. Henkilöstö yhteensä: 408 (310) henkilöstön jäsentä, joiden osalta tehtävät jakaantuvat seuraavasti: — ohjelmien täytäntöönpano: 254 (171), — seitsemännen tutkimuksen puiteohjelman tukipalvelut: 81 (73), — hallinnolliset tehtävät: 73 (66). Tuotteet ja palvelut vuonna 2010 (2009) Ihmiset-erityisohjelman osalta saatiin vuonna 2010 päätökseen 9 ehdotuspyyntömenettelyä ja 9 arviointimenettelyä. Uusia avustussopimuksia tehtiin 1 670 ja maksuja suoritettiin 1 732 (ei sisällä maksuja arvioijina toimineille asiantuntijoille). Virasto hallinnoi tällä hetkellä kaikkiaan 4 125:tä (2 495) Ihmiset-erityisohjelmaan kuuluvaa hanketta. Valmiudet-erityisohjelman pk-yrityksiä hyödyttävien toimien osalta saatiin päätökseen yksi ehdotuspyyntömenettely ja yksi arviointimenettely. Uusia avustussopimuksia tehtiin 163 ja maksuja suoritettiin 243 (ei sisällä maksuja arvioijina toimineille asiantuntijoille). Virasto hallinnoi tällä hetkellä kaikkiaan 408:aa (247) järjestelyyn kuuluvaa hanketta. Yhteistyö-ohjelman avaruutta ja turvallisuutta koskevien aihealueiden osalta saatiin vuonna 2010 päätökseen kaksi ehdotuspyyntömenettelyä ja kaksi arviointimenettelyä. Uusia avustussopimuksia tehtiin 86 ja maksuja suoritettiin 133 (ei sisällä maksuja arvioijina toimineille asiantuntijoille). Virasto hallinnoi tällä hetkellä kaikkiaan 153:a (78) näihin aihealueisiin kuuluvaa hanketta. Seitsemännen tutkimuksen puiteohjelman tukipalveluiden osalta saavutettiin vuonna 2010 seuraavat tulokset (vuoden 2009 tiedot koskevat yksinomaan ajanjaksoa 15.6.–31.12.2009): — tukea annettiin 88 (64) ehdotuspyynnön julkaisemisen yhteydessä, — sähköisen sovelluksen kautta otettiin vastaan 21 766(13 832) ehdotusta, — 3 847:n (3 067) arvioijana toimivan asiantuntijan kanssa tehtiin sopimus ja heille suoritettiin 2 615(912) maksua (koskee ainoastaan viraston hallinnoimia ohjelmia), — päätökseen saatiin 5 896(2 795) validointia, jotka koskevat osallistujia, — Research Enquiry Service -palvelun kautta vastattiin 7 171(3 772) kysymykseen. Lähde: Viraston toimittamat tiedot.